Is jou kind geboelie? Só kan jy help | Sarie
Met probleemvel, hormone, algemene awkwardness en 'n nuwe bewustheid van wat in jou hart aangaan, was tiener-wees nooit maklik nie. Maar in die eeu van tegnologie en sosiale media is dit erger – nie net is daar 'n skare wat jou dophou wanneer jy fouteer nie, daar is ook iemand wat dit kan afneem en dit op WhatsApp versprei of op die internet deel.
Dus kyk ons met nuwe oë na die rol van boelies in kinders se lewens. Jou kind se boelie kan vandag in dieselfde klaskamer wees, of selfs in 'n klaskamer aan die ander kant van die wêreld. Soms kan dit hul beste vriende wees wat oornag in hul boelie verander het. Ander kere is dit jou kind wat self die boelie self is.
In die kykNET-reeks Nêrens, Noord-Kaap word die karakter, Lourens Adendorff (vertolk deur Arnold Swart), verskriklik geboelie. Een skolier, wat in dieselfde klas as Lourens was, boelie hom nie net fisies nie, maar kraak hom ook af op 'n WhatsApp-groep. Dit raak naderhand so erg dat Lourens op 'n stadium selfdood oorweeg.